দুর্নীতির কোনো খবর প্রকাশ করা হলে সেটা গুপ্তচরবৃত্তি হিসেবে বিবেচনা করা হবে না উল্লেখ করে তিনি বলেন, ‘গুপ্তচরবৃত্তি আগে থেকেই আইনে অপরাধ হিসেবে গণ্য করা হয়। আমরা যেটা করেছি, ওই যে কম্পিউটার সিস্টেম বা ইনফরমেশন টেকনোলজির মধ্যে কেউ যদি গুপ্তচরবৃত্তি করেন, তাহলে সেটাকে অপরাধ বলে ধরা হয়েছে। সেটার সঙ্গে সাংবাদিকতার কোনো সম্পর্ক আছে বলে আমার মনে হয় না। আমার মনে হয়, এটা অহেতুক ভীতি আর সমালোচনার জন্য সমালোচনা করা হচ্ছে।’ মন্ত্রী বলেন, নতুন আইনের ৩২ ধারায় গুপ্তচরবৃত্তির সংজ্ঞা দেওয়া হয়েছে। গুপ্তচরবৃত্তির শাস্তিও এই ধরায় উল্লেখ করা হয়েছে। তিনি দাবি করেন, ৫৭ ধারার বিষয়বস্তু ডিজিটাল নিরাপত্তা আইনে যুক্ত করা হলেও বাক্ বা গণমাধ্যমের স্বাধীনতা হরণের সুযোগ রাখা হয়নি। তার আশা, ৫৭ ধারার যে ‘অপপ্রয়োগ’ হচ্ছিল তা নতুন আইন হলে বন্ধ হবে।